Gra

Patron dla diòcesi d'Osta, Gra a l'ha vivù ant ël V sécol.
A l'é stàit colaborator d'Eustassi e a l'ha arpresentalo, ch'a l'era ancor prèive, al sìnod ëd Milan dël 451.
Vnù vësco d'Osta, dël 470 a l'ha partissipà a Agàune a la traslassion dj'arlichie dël màrtir Vincens.

Gra a l'é mòrt ai 7 dë stèmber ëd n'ann nen conossù ant la dariera tranten-a d'agn dël V sécol, 'me arportà su soa pera tombal.
Parèj dij sò sucessor, a l'era stàit sotrà ant la cesa simiterial fòra dle muraje.
Soe arlichie a son ëstàite trasportà an catedral ant ël sécol ch'a fa XIII e a son ëvnùite oget ëd venerassion, parèj dla pera tombal che ant l'età ëd mes a l'era stàita portà a la maladiera ëd Sèn-Cretoublo e al di d'ancheuj a l'é goernà ant la cesa parochial ëd Sèn-Cretoublo.

Da la mira litùrgica, la festa ëd san Gra a l'é già presenta ant ël missal ëd Bretchón dël sécol ch'a fa XI, ël pì antich còdes litùrgich ancor goernà dla diòcesi d'Osta.
Ant le mistà, Gra a l'é ëd sòlit arpresentà con le veste da vësco, sota 'n cel niss.
An man a l'ha la testa ëd Gioann Batista che conforma a na tradission chiel a l'avrìa artrovà an Tèra Santa e portà al vësco ëd Roma tanme arlichia pressiosa.

Categorìa:Sant catòlich
Categorìa:Vësco